CWT โหดสลัด! ลากขึ้นสูงสุด 4.76 บ. รับข่าวเพิ่มทุน ก่อนทุบกระอักทรุด 7%
ส่อแววพฤติกรรมขาโหด เล่นข่าวเพิ่มทุนจับมือลากอำมหิตหุ้น CWT เปิดเช้า 10 นาทีพุ่งพรวด 9% ก่อนเชือดรายย่อยทุบโหดลงมากองเหลือบวกแค่ 1.36% 
22 ส.ค. 2559

ผู้สื่อข่าวรายงาน ราคาหุ้นบริษัท ชัยวัฒนา แทนเนอรี่ กรุ๊ป จำกัด (มหาชน) หรือ CWT ปิดวันนี้ (22 ส.ค.) ที่ระดับ 4.46 บาท ปรับตัวขึ้น 0.06 บาท หรือราว 1.36% ด้วยมูลค่าการซื้อขาย 213.45 ล้านบาท
อย่างไรก็ดี ราคาหุ้น CWT เปิดเช้าวันนี้ที่ระดับ 4.48 บาท จากนั้นราคาหุ้นปรับตัวขึ้นอย่างร้อนแรง จนขึ้นไปทำจุดสูงสุดของวันที่ระดับ 4.76 บาท เมื่อเวลาประมาณ 10.09 น. ก่อนลงมาทำจุดต่ำสุดที่ระดับ 4.42 บาท เมื่อเวลาประมาณ 16.27 น. ซึ่งหากวัดจากจุดสูงสุดลงมาถึงราคาปิดของวันนี้ หุ้นบริษัทดังกล่าวปรับตัวลดลงถึง 0.30 บาท หรือราว 7%
ทั้งนี้ มีการคาดการณ์ว่า สาเหตุของการกระชากตัวขึ้นอย่างร้อนแรงในช่วงเปิดทำการซื้อ-ขายในภาคเช้า เป็นผลมาจากการอนุมัติขายหุ้นสามัญเพิ่มทุนแบบเฉพาะเจาะจง หรือ Private Placement (PP) ให้แก่นักลงทุน 7 ราย จำนวนทั้งหมด 202.40 ล้านหุ้น โดยกำหนดให้มีการชำระค่าหุ้นภายในเดือนธันวาคม ปีนี้ (2559)
ดังนั้น ประเด็นดังกล่าว อาจส่งผลให้มีนักลงทุนบางกลุ่มเข้ามาสร้างกระแสเรื่องศักยภาพของบริษัทที่จะมีเพิ่มมากขึ้นหลังการเพิ่มทุน โดยเฉพาะในเรื่องของขีดความสามารถในการลงทุนเพื่อขยายธุรกิจ และจึงอาศัยจังหวะที่มีข่าวสารประเภทนี้ทำการสร้างราคาหุ้น พร้อมกับฉวยจังหวะขายหุ้นเพื่อทำกำไรออกมาในวันเดียวกัน       